Gamle Hunn kirke

Gamle Hunn kirke (også skrevet «Hund») (1821–1881) var en åttekantet trekirke i daværende Vardal prestegjeld og kommune (nå Gjøvik).

Gamle Hunn kirke var sammen med Braastad kirke annekskirker til hovedkirken på Haug (dagens Vardal kirke). Den lå der Gjøviks gamle kirkegård ligger i dag, på gården Hunns grunn. Den sto midt på kirkegården, på kirkegårdens høyeste punkt, der den ruvet i landskapet. Hunn kirke ble revet da Gjøvik kirke skulle bygges. Deler fra Gamle Hunn kirke ble gjenbrukt ved oppføringen av dagens Gjøvik kirke.Be og Hør , menighetsblad for Gjøvik, nr. 1/2007, s. 22.

Kirkevegen i Gjøvik har navn etter Gamle Hunn kirke – og fortsetter som Føllingstads veg opp mot det gamle kirkestedet, som har vært i bruk siden middelalderen. I dag er det oppført kapell med krematorium på øvre del av det som nå betegnes som gravlund, og som fortsatt bruker Hunn-navnet. Dagens Hunn kirke er derimot et stykke lenger opp mot Hunndalen.

 Utforming 
Kirken var en avlang, åttekantet tømmerbygning med sentraltårn («kuppel»), og beskrevet som en «temmelig stor bygning». Østre tilbygg var sakristi, det vestre hovedinngang med våpenhus. 

Byggearbeidet ble påbegynt i 1818, kongen hadde i 1808 gitt løyve til å bygge ny kirke på Hunn så snart det ble fred.

Ifølge Alm ble Gamle Hunn kirke, Jevnaker kirke (1834) og Åmot kirke (1823) bygget etter mønster av Vang kirke ved Hamar. Byggmester Svend Aspaas fra Røros laget trolig modellen som ble sendt i en sekk til Torpa da Åmot kirke skulle bygges. Alm antar at samme modell ble brukt for Hunn og Jevnaker. Kunstnerleksikonet antar at Stor-Elvdal kirke også kan ha vært et forbilde. Ifølge Kolsrud var det Pihl selv som laget modellen. Gamle Hunn kirke lignet på Åmot kirke ved at den hadde en liten stubbe av et tårn midt på taket, mens kirkene på Jevnaker og Vang har et stort firkantet tårn i vestenden. Hunn kirke skal ha vært noe mindre enn Åmot kirke. Prekestolalteret var også likt utformet ifølge Kolsrud, med oppgang til prekestolen via en trapp fra sakristiet.

Innbyggerne skal ha ment at Gamle Hunn kirke var vakrere enn den nye Gjøvik kirke. Interiøret blir beskrevet som særpreget og vakkert. Bygget skal ha vært vanskelig å varme opp om vinteren. Ifølge Kolsrud var det god akustikk i Gamle Hunn kirke.

 Nedriving 
Da Gjøvik ble utskilt fra Vardal og fikk status som kjøpstad i 1861 ble det ikke umiddelbart bygget kirke i byen (trolig av pengemangel). Gjøvik brukte Hunn kirke i forståelse med Vardal og Hunn kirke lå praktisk til for innbyggerne. Folketallet i Gjøvik økte i siste del av 1800-tallet. Julie og Martin Engelhardt Hoff sa seg villige til å betale for kirke i Gjøvik; Julie Hoff født Forseth hadde arvet i 1880 en stor formue etter sin far som hadde uttrykt ønske om å støtte oppføring av kirke i byen. Kjøpstaden fikk sin egen kirke i 1882 etter at grunnsteinen ble lagt ned i 1881. Planen var å bruke materialer fra den nedrevne Hunn kirke, men det viste seg at lite kunne brukes. Andre kilder oppgir at "meget og godt tømmer" fra den gamle kirken ble brukt. Kirkeklokken og nattverdssettet ble overført til den nye kirken. Døpefonten ble flyttet til Bråstad kirke.

 Tidligere kirker 
Det hadde vært minst to tidligere kirker på stedet. Frem til 1661 (eller 1663) sto der en stavkirke trolig oppført mellom 1150 og 1250. Stavkirken ble i 1663 erstattet av en korskirke (en enkel langkirke ifølge historielagets bok) som sto til 1820 da den ble revet. Kirken fra 1663 hadde kortilbygg og våpenhus, den var opprinnelig uten bordkledning, og den fikk tårn i 1675. En gammel altertavle ble erstattet i 1703. Den åttekantede kirken ble da satt opp omkring 200 meter nordvest for det forrige kirkebygget. Stavkirken på Hunn var trolig likt utformet som Vardal stavkirke. Svalgangen, som er typisk for stavkirker, ble fornyet i 1619.

Den forrige kirken på stedet var "af Ælde i brøstfældig Tilstand" og var første gang nevnt i 1577 og var laget av digert furuvirke og bredd med tjære. Den forrige kirken ble revet da Gamle Hunn kirke var ferdig. I 1822 ble også Braastad kirke revet.

Referanser

Kilder



Eksterne lenker
 Gjøvik kirkelige fellesråd om kirkegården


Kategori:Kirker i Gjøvik
Kategori:Religiøse byggverk fra 1821
Kategori:Kulturminner i Gjøvik
Kategori:Abraham Pihl
Kategori:Oktogonale kirker i Norge
Kategori:Tidligere kirker i Innlandet